## El Consell aprova el decret per a la gestió, la caça i el control de senglars i altres ungulats silvestres en la Comunitat Valenciana

*** El decret també establix mesures per a gestionar l’activitat cinegètica d’altres espècies com el cérvol, la daina, la cabra muntesa, el cabirol i el mufló, que causen danys en cultius
* L’objectiu és l’equilibri de les seues poblacions, afavorir la conservació de les espècies cinegètiques autòctones i minimitzar els impactes per sobreabundància**

El Consell ha aprovat el decret que establix les directrius per a la gestió, la caça i el control de senglars i altres ungulats silvestres presents en la Comunitat Valenciana, així com les mesures de gestió dels subproductes generats en l’activitat cinegètica no destinats al consum humà.

La norma respon a la necessitat d’ordenar el creixement d’ungulats com el senglar, l’expansió del qual ha provocat problemes de seguretat viària, danys en cultius i infraestructures, transmissió de malalties al bestiar i alteracions en l’hàbitat d’altres espècies.

L’objectiu del decret és garantir l’equilibri poblacional, conservar les espècies cinegètiques autòctones i reduir els impactes derivats de la sobreabundància d’espècies com el cérvol, la daina, la cabra muntesa, el cabirol i el mufló, que causen danys en cultius.

A més, fixa mesures de gestió sanitària dels subproductes de caça major per a previndre riscos de propagació de malalties animals, garantint, al mateix temps, la conservació d’aus necròfagues que s’alimenten d’estes restes.

Amb esta regulació, el Consell dota la Comunitat Valenciana d’un marc homogeni per a abordar la situació actual de les diferents espècies de caça major, per mitjà del qual es podrà fins i tot declarar la sobreabundància de determinades poblacions i estendre les mesures de control, més enllà del senglar, a altres ungulats silvestres, espècies invasores o animals domèstics assilvestrats presents en el medi natural.

**Línies d’acció**

El decret establix diverses línies d’acció, entre les quals hi ha dotar els caçadors de ferramentes adequades, permetre tècniques de control en àrees a on la caça no siga viable per raons de seguretat, incorporar els ajuntaments com a actors actius en la gestió de captures, així com prioritzar l’actuació en zones amb elevada concentració d’espècies. També es preveu la intervenció en espais no cinegètics la situació dels quals comprometa la gestió de l’entorn pròxim.

Una de les novetats més destacades del nou marc és, precisament, la incorporació dels ajuntaments com a agents clau en el control poblacional. Això permetrà regular les captures en entorns urbans i facilitar intervencions adaptades a les necessitats concretes de cada municipi, mitjançant postes, caceres col·lectives o tècniques de control.

A més, el decret amplia els períodes de caça, suprimix limitacions en dies hàbils i elimina càrregues burocràtiques. També autoritza noves tècniques de control, inclòs l’ús d’elements com mires nocturnes o tèrmiques, així com l’eliminació d’espècies invasores com el porc vietnamita o l’arruí durant les caceres.

Finalment, la norma permet la declaració de territoris amb sobreabundància d’una espècie, la qual cosa comporta l’eliminació de quotes de captura i la fixació d’un esforç mínim de caça necessari per a estabilitzar les poblacions, així com l’ús de mètodes de caça més eficaços, sempre baix el control administratiu.

Fecha: 07/10/2025